11-åring påkjørt - bilfører kjørte videre
11-åringen har beskrevet bilen som sølvgrå, og muligens en Toyota. Påkjørselen skjedde da gutten syklet hjem fra skolen mandag ettermiddag.- Den 11 år gamle gutten ble påkjørt og presset inn i autovernet. Han er skamslått, sier operasjonsleder Svein Roald Vikse i Haugaland og Sunnhordaland politidistrikt til VG. 11-åringen ble sendt til legevakt etter ulykken, men er nå hjemme. Han er ikke kritisk skadd. Vikse ønsker nå å komme i kontakt med fører eller vitner til ulykken som skjedde cirka 700 meter fra Øvrebugda skole mellom 14.20 og 14.30 mandag ettermiddag. - Vi vet ikke om føreren var bevisst på hva som skjedde, eller om vedkommende fikk deg med seg og valgte å kjøre videre, sier Vikse.Etter ulykken klarte gutten selv å komme seg hjem til sin mor som fikk ham til legevakten og varslet politiet. - Slik jeg har oppfattet det så går det fint med ham psykisk, men det er klart at dette var en uhyggelig opplevelse, sier Vikse.
Politiet etterlyser føreren av en søvgrå bil etter at en 11 år gammel gutt ble påkjørt på vei hjem fra skolen i Fitjar i Hordaland.